《朱东父作室》
宋代·袁说友

贪夫筑室齐云湄，满溢既死不可持。
佳哉高人世念薄，丈室缉可如茧丝。
门前流水照明月，门里有诗清更绝。
汲泉欲漱齿怯寒，携杖先登腰易劣。
客不待速来往频，剥啄扣门有谁应。
主人酌酒要客醉，坐客见花心自醒。
长松古柏垂杨岸，为其一亩酒无算。
花开诗酒足逢迎，花谢蝶蜂漫零乱。
万物荣枯付达观，我欲从君著眼看。
傥能剩扫床头金，笑彼人间痴死汉。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。